Webber kinnitas pärast sõitu, et jättis meelega meeskonna  korraldustele allumata, sest tahtis võidu sõita ja oma kohta parandada. "Muidugi ma ignoreerisin meeskonna palvet, sest me sõitsime võidu. Sebastian andis endast parima ja mina andsin endast parima," ei näinud Webber oma tegevuses midagi erilist.    Red Bulli pealik Christian Horner ütles aga ajakirjanikele, et Webber kutsutakse vaibale ning oma viimast lepinguaastat meeskonnas sõitev austraallane saab karmi noomituse, et võistkonna huvid peavad individuaalsetest tähtsamad olema.    "Me  saame aru, et sõitjale ei meeldi tiimikorraldused, kuid minu vastutada on see, et me saaksime igalt etapilt maksimaalse tulemuse. Poleks kasu, kui autod oleks punktide asemel boksi tagasi tulnud treileri peal," seletas Horner.    Horneri sõnul ei pane meeskond kunagi oma sõitjatele kätt ette omavahelisele võitlusele, kuid etapi lõpuhetkedel ei tohi juba kättevõidetud punktidega enam riskida.    Webber alustas võistlust parimalt stardikohalt, kuid kaotas liidripositsiooni kohe esimeses  kurvis ja lõpetas võistluse Fernando Alonso ja Vetteli järel kolmandana.